Document ID: 31997D0569

31997D0569
L 234/16
SLUŽBENI LIST EUROPSKE UNIJE
16.07.1997.
ODLUKA KOMISIJE
od 16. srpnja 1997.
o sastavljanju privremenih popisa objekata iz trećih zemalja iz kojih države članice odobravaju uvoz mesnih proizvoda
(Tekst značajan za EGP)
(97/569/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 95/408/EZ od 22. lipnja 1995. o uvjetima za sastavljanje, u prijelaznom razdoblju, privremenih popisa objekata u trećim zemljama iz kojih je državama članicama odobren uvoz određenih proizvoda životinjskog podrijetla, proizvoda ribarstva ili živih školjkaša (1), kako je izmijenjena Odlukom 97/34/EZ (2), a posebno njezin članak 2. stavak 1. i članak 7.,
budući da je u Odluci Vijeća 79/542/EEZ (3), kako je zadnje izmijenjena Odlukom Komisije 97/160/EZ (4), sastavljen popis trećih zemalja iz kojih države članice odobravaju uvoz mesnih proizvoda;
budući da je popis trećih zemalja iz kojih države članice odobravaju uvoz proizvoda od mesa peradi i divljači sastavljen u skladu s Direktivom Vijeća 92/118/EEZ (5), kako je zadnje izmijenjena Odlukom 96/90/EZ (6);
budući da je u Odluci Komisije 94/278/EZ (7), kako je zadnje izmijenjena Odlukom 96/344/EZ (8), sastavljen popis trećih zemalja iz kojih države članice odobravaju uvoz proizvoda od mesa kunića i uzgojene divljači;
budući da su u Odluci Komisije 97/221/EZ (9), s jedne strane, i Odluci Komisije 97/41/EZ (10) s druge, za mnoge od zemalja na tom popisu utvrđeni kriteriji za izdavanje veterinarskih certifikata za uvoz proizvoda od mesa;
budući da je Komisija od nekih trećih zemalja primila popise objekata za koje se jamči da u potpunosti zadovoljavaju odgovarajuće zdravstvene uvjete Zajednice uz jamstva da će njihov izvoz u Europsku zajednicu biti obustavljen, ako ih ne budu ispunjavala;
budući da Komisija nije bila u mogućnosti u svim trećim zemljama provjeriti ispunjavaju li njihovi objekti kriterije Zajednice i valjanost jamstava koja izdaju nadležna tijela;
budući da im je potrebno, kako ne bi došlo do prekida trgovine mesnim proizvodima iz tih zemalja, odobriti daljnje razdoblje u kojem će države članice moći nastaviti uvoz mesnih proizvoda iz objekata koje one priznaju, pod uvjetom da se trgovina tim mesnim proizvodima ograniči na nacionalno tržište; budući da će tijekom toga dodatnog razdoblja Komisija od tih zemalja prikupiti jamstva potrebna da bi ih se moglo uvrstiti u popis u skladu s postupkom utvrđenim u Odluci 95/408/EZ;
budući da je, vezano uz Češku, popis objekata sastavljen u Odluci Komisije 97/299/EZ (11);
budući da po isteku toga razdoblja trećim zemljama, koje nisu dostavile svoje popise objekata u skladu s propisima Zajednice neće više biti dopušten izvoz mesa kunića i uzgojene divljači u Zajednicu;
budući da će, stoga, države članice biti odgovorne da same provjeravaju zadovoljavaju li objekti od kojih uvoze mesne proizvode uvjete za proizvodnju i plasman na tržište koji su isto toliko strogi kao i kriteriji Zajednice;
budući da se, stoga, privremeni popisi objekata koji proizvode mesne proizvode mogu sastaviti samo vezano uz neke zemlje;
budući da je, u skladu s člankom 2. Odluke 95/408/EZ, Mauricijus dostavio podatke za jedan objekt ovlašten za izvoz u Zajednicu;
budući da je inspekcija Zajednice na licu mjesta ustanovila da su higijenski uvjeti u tom objektu zadovoljavajući i da ga se stoga može uvrstiti u prvi popis objekata iz kojih se odobrava uvoz mesnih proizvoda; budući da je stoga, shodno tomu, potrebno izmijeniti Odluku Komisije 97/365/EZ (12);
budući da su mjere predviđene u ovoj Odluci u skladu s mišljenjem Stalnoga veterinarskog odbora,
DONIJELA JE OVU ODLUKU:
Članak 1.
1. Države članice odobravaju uvoz mesnih proizvoda iz objekata iz trećih zemalja navedenih u popisu u ovom Prilogu I.
2. Vezano uz treće zemlje, osim onih iz Priloga I., države članice smiju odobravati objekte za uvoz mesnih proizvoda do 1. siječnja 1998.
3. Uvoz mesnih proizvoda i nadalje podliježe ostalim veterinarskim propisima Zajednice usvojenim na drugim mjestima.
Članak 2.
Prilog Odluci Komisije 97/365/EZ mijenja se uvrštavanjem Republike Mauricijusa sukladno Prilogu II. ovoj Odluci.
Članak 3.
Ova se Odluka primjenjuje od 1. srpnja 1997.
Članak 4.
Ova je Odluka upućena državama članicama.
Sastavljeno u Bruxellesu 16. srpnja 1997.

Labels: 17
5
0
3
6